b'\n_START_ARTICLE_\nSinclair QDOS\n_START_PARAGRAPH_\nQDOS (kartais u\xc5\xbera\xc5\xa1omas kaip Qdos oficialioje literat\xc5\xabroje) buvo daugiaveiksm\xc4\x97 operacin\xc4\x97 sistema, sukurta Sinclair QL asmeniniam kompiuteriui ir jo klonams. Ji buvo realizuota Tony Tebby, kai jis dirbo Sinclair Research kompanijoje. \xc5\xa0i operacin\xc4\x97 sistema buvo pasirinkta vietoje u\xc5\xbesakytos operacin\xc4\x97s sistemos, kuri\xc4\x85 k\xc5\xabr\xc4\x97 GST Computer Systems._NEWLINE_QDOS buvo realizuota Motorola 68000 asemblerio kalba. QL kompiuteryje ji buvo talpinama \xc4\xaf 48 kB pastoviosios (ROM) atminties, kuri buvo sudaryta i\xc5\xa1 trij\xc5\xb3 16 kB ROM mikroschem\xc5\xb3 arba i\xc5\xa1 vienos 32 kB ir vienos 16 kB mikroschem\xc5\xb3. \xc5\xa0iose ROM mikroschemose taip pat buvo saugomas SuperBASIC interpretatorius, patobulintas BASIC, papildytas strukt\xc5\xabrinio programavimo elementais. Jis taip pat veik\xc4\x97 kaip QDOS komandin\xc4\x97s eilut\xc4\x97s interpretatorius._NEWLINE_\xc4\xae QDOS galimybi\xc5\xb3 s\xc4\x85ra\xc5\xa1\xc4\x85 \xc4\xaf\xc4\x97jo proces\xc5\xb3 valdymas, atminties paskirstymas ir praple\xc4\x8diama \xe2\x80\x9eperadresuojama I/O (\xc4\xafvedimo/i\xc5\xa1vedimo) sistema\xe2\x80\x9c, suteikusi bendr\xc4\x85 darbo su fail\xc5\xb3 sistemomis ir \xc4\xafrengini\xc5\xb3 tvarkykl\xc4\x97mis strukt\xc5\xabr\xc4\x85. Taip pat egzistavo labai elementarus grafini\xc5\xb3 lang\xc5\xb3 palaikymas. \xc5\xa0i savyb\xc4\x97 niekada nebuvo iki galo realizuota i\xc5\xa1leistose QDOS versijose, ta\xc4\x8diau buvo patobulinta v\xc4\x97lesniuose operacin\xc4\x97s sistemos papildymuose, kuriuos suk\xc5\xabr\xc4\x97 Tebby asmenin\xc4\x97 kompanija \xe2\x80\x93 QJUMP._NEWLINE_V\xc4\x97liau buvo sukurtos su QDOS suderinamos ir patobulintos operacin\xc4\x97s sistemos, \xc4\xafskaitant Laurence Reeves Minerva ir Tebby SMS2 ir SMSQ/E. Pastaroji yra pats moderniausias ir vis dar tobulinamas variantas.'